2019ko apirilaren 19a, ostirala | Ordua Euskal Herrian 14:41:43\nEuskal Herriko lau internazionalista hasieratik egon baziren ere, gu hilaren 12an heldu ginen Herri Kurduaren Askatasunaren Aldeko Ibilaldira. Gauez Frankfurten (Alemania) lurra hartu, eta berehala bi kurduk jaso gintuzten. Batek, gizon bibotedun eta erretzaile amorratuak, azaldu zigun hamasei urtez egon zela gerrillan. Gidatzen zuen modu eroagatik, sinesgarria zen erabat.\nGaueko ordu txikitan Suitzako muga eta kontrolak gainditu ostean, herritxo batean egin genuen geldialdia. Beste bi burkide kurduren etxean sartu eta Ekialde Hurbileko derrigorrezko abegikortasuna zer den probatu genuen lehenengoz. Nahiz eta bi ordu besterik ez izan atsedena hartzeko, kurduak tematu ziren eta gaueko hiruetan gosaldu genuen. 40 minutuz lo egin ostean, gure gidariek Alemaniarako bidea hartu zuten. Bi orduren buruan, helmugan geunden.\nHerri kurduaren alaitasuna\nAzkenean, ibilaldira batu ginen. Harritu gintuen lehenengo gauza izan zen, gerran egon arren –Afrinen sekulako sarraskiak egiten ari dira Turkiako Armada eta talde jihadistak–, kurduak dantzan eta abesten ikustea. Are gehiago, 30 segundoko etenaldia gertatzen zen bakoitzean, handik eta hemendik ikusten genituen kurduak eskutik lotuta, abesten, leloak oihukatzen edota casteller modukoak eraikitzen. Ospakizunak otsailaren 15ean baino ez ziren geratu, Abdullah Öcallan buruzagiaren atxiloketaren urteurrenean. Egun horretan ez dute dantzarik egiten eta askok barauari ekiten diote.\nEfemeridea albo batera utzita, badirudi hainbat urtez zapalkuntza, bortizkeria eta gerra jasan ostean Turkian, Sirian, Iraken eta Iranen, kurduek alai egiten diotela aurre tragediari. Talde zalapartatsuena osatzen bazuten ere, kurduak ez zeuden bakarrik. PYDko –Siriako alderdi kurdu hegemonikoa– diasporako gazteekin 100 internazionalista baino gehiago geunden, baita MLKP Turkiako alderdi komunistako erresistenteak ere. Guztira, 500 lagun inguru ginen eta filosofia kurduari jarraiki, pankartaren atzean emakumezkoak jartzen ziren, gizonezkook amaieran kokatzeko.\nBi ilarek osatutako zutabean aurrera egiten genuen; gure zarataren, paisaia lasaiaren eta Porsche eta auto garestien arteko kontrastea bistakoa zen. Kurduen autodefentsarako YPG eta emakumeen autodefentsarako YPJ taldeen ikur berdeek apurtzen zuten tokiko armonia. Entzuten ziren leloak hainbat hizkuntzatan zabaltzen ziren; kurdueraz, frantsesez, gazteleraz, norvegiarrez... Oihu guztiek Abdullah Öcallan PKK-ko sortzailearen askatasuna eskatu eta Afringo erresistentzia goraipatzen zuten turkiarren eta islamisten inbasioren kontra.\nInternazionaliston artean arrunta zen entzutea gaztelera, gehiengoa Espainiako Estatukoa baitzen; kataluniarrak, madrildarrak, aragoiarrak, kanariarrak, euskaldunak... Baina gauero, ibilaldia bukatu eta babeslekura helduta, Babelgo dorrea pizten zen.\nKurduek konfederalismo demokratikoaren irizpideak barneratzea nahi zuten eta horretarako komunetan nahasturik banatu gintuzten. Ekialde Hurbilean bezala, denok elkarlanean aritu behar genuen, baina asiriarren, arabiarren, zirkasiarren edo iazidien ordez, Europako kultura eta jatorri askotako ekintzaileok eztabaidatzen genuen: italiarrek, suediarrek, alemaniarrek... Helburua zen komunak koordinatzea, egunoroko lan politikoak eta arruntak antolatzea eta kritika eta autokritika bideratzea. Hau da, kurduek praktikara eramaten ari diren maoismo eta sozialismo libertarioaren uztarketa bitxi hori bizitzea.\nGure etxea lehenengo egunetan Gerra Hotzeko bunkerra izan zen. Berez, Frantzia eta Alemania zeharkatzea zen hasierako asmoa, baina iazko martxan turkiarrekin izandako liskarrak aintzat hartuta eta egoera politikoa pil-pilean zegoenez, antolatzaileek herri neutralera jo zuten segurtasuna bermatzeko. Edonola ere, kurduen talde batek babes lanak egiten zituen, faxista turkiarren balizko erasoez babesteko.\nLehenengo egunak Alpeen magalean eman ostean, otsailaren 15ean eta 16an Genevara hurbildu ginen. Han Saleh Muslim PYDko lehendakariarekin topo egin genuen. Nazio Batuen egoitzara zihoan Afrini buruzko txostena aurkeztera, turkiarrek eta jihadistek 200 zibil baino gehiago hil baitituzte bonbardaketetan. Prentsa agerraldia egin zuen gure artean, hainbat boluntariok giza-hesia osatzen zuten bitartean; Turkiak milioi bat euro eskaini du Muslim harrapatzeagatik. 18an Pragan atxilotu zuten turkiarren aginduz eta 27an Txekiako epaitegiak libre utzi zuen berriz ere.\nGuk ere Genevako Nazio Batuen aurrean protesta egin genuen; salatzeko Afringo sarraskien kasuan erakundearen utzikeria eta Alemania, armak Turkiari salduz, gerraren kontura sekulako negozioa egiten ari dela.\nGero hiriko zinema batera jo genuen eta zuzeneko telebista saio batean parte hartu genuen. Dilek Öcallan mintzatu zen, HDP alderdi kurduko legebiltzarkidea Turkian eta Abdullah Öcallanen iloba. Nabarmendu zuen Turkiaren asmoa dela Afrinen mugimendu kurduaren aurrerapauso guztiak (feminismoa, ekonomia soziala, kulturartekotasuna) zapuztea eta lortutako askatasuna jihadisten bitartez ezabatzea, Kobanen bezala. Aretoa emozioz bete zen erresistentziaren alde, eta tanke turkiar zartatuen irudiak jartzen zituzten bakoitzean, algarak eztanda egiten zuen. Giroa borborka zegoen eta, bat-batean, Siriako PYDko gazte kurduek aretoa lagatzea erabaki zuten. Europarrok ez genuen ezer ulertzen, baina, gerora azaldu zigutenez, hizkuntzaren borroka nonahi dago. Izan ere, telebista programan parte hartzeari utzi zioten turkiarrez emititzen ari zelako, kurdu gehienak Turkiaren menpe bizi baitira. Egia esan, poztu gintuen ikusteak kurduen artean ere eztabaida sutsuak ematen direla hizkuntza edo molde politikoen ondorioz.\nOtsailaren 16an berriro itzuli ginen Nazio Batuen eraikinera euren pasibotasuna aurpegiratzeko. Kasu horretan, Saleh Muslim izan genuen berriro gure artean. Ekitaldia bukatu ahala, autobusetara igo ginen Estrasburgora joateko. Han, gure lehen geltokia Kurduen Kultura Zentroa izan zen; paretak hildako militanteen argazkiz josita zeuden. Gau horretan familia kurduekin egin genuen lo. Gure kasuan, familiako bi semeak Kurdistanen zeuden egun; horietako bat Afrinera igarotzen saiatzen ari zen egun horretan Iraketik, erizain lanak betetzeko.\nLarunbatean elur eta euripean hasi zen Estrasburgon mobilizazioa. Internazionalistok jende uholdearen buruan geunden, Siriako Afrin kantoi kurduaren aurka Turkiako presidente Recep Tayyip Erdoganek agindutako eraso kriminala salatzeko, baita Abdullah Öcallanen askatasuna exijitzeko ere. Öcallan duela bi urte erabat isolatuta bizi da Imrali uharteko espetxean; senideek ere ezin dute berarekin hitz egin.\nIbilbide luzea osatu genuen eta kale guztietan Gendarmeria eta CRS poliziak pilatzen ziren, eraso jihadista baten beldur. Apurka-apurka manifestazioaren helmugara heldu ginen eta ordezkaritza guztiek hartu zuten hitza. Euskaldunok irtenbide politiko baketsua aldarrikatu genuen, baina hala gertatzen ez den bitartean, herri kurduaren erresistentzia goraipatu genuen, bereziki, emakume borrokalariena; Afrinen borrokan hil direnen Sakine Kansiz, Arin Mirkan, Barin Kobani edota Avesta Xaburren gisara.\nEguraldiak hobera egiten ez zuela ikusita, lehenago bukatu zen ekitaldiaren osteko jaialdia. Bazirudien guztiontzat etxera itzultzeko unea heldu zela, baina azken ezustea zain genuen.\nBruselako bidaian Espainiako Estatuko gazte bat elkartu zen ordezkari euskaldunokin. Berarekin hizketan ginela, jabetu ginen Siriako Raqqan ibilitakoa zela Estatu Islamikoaren aurka. Ez zen abenturazalea, ezta militarra ere, historialaria eta ezkerreko militantea baizik. Egun batzuk lehenago lagun mina galdu zuen Turkiaren aurka borrokan: Olivier François Jean Le Clainche, ‘Kendal’. Bretoi independentista zen, euskaraz zekien eta kurduekin Sirian borroka egin ostean, Afrin defendatzera joan zen eta han hil zuten otsailaren hasieran. Bidelagun izan genuen milizianoari galdetuta, berak argi zuen Siriako konponbidea kurduen eta Bashar Al Assaden arteko akordioaren eskutik etorriko zela. Hala eta guztiz ere, zalantza egiten zuen Errusiak, Iranek, Turkiak edota Ameriketako Estatu Batuek hori ahalbidetuko duten, eta erregimenak ulertu ote duen egoera ez dela itzuliko gerra aurretiko statu quora.\nAfrin: kurduak inperialismoaren kolpe-zakua\nUrtarrilaren 20an Turkiako armadak eta hainbat talde yihadistek Afrin Siriako kantoi kurdu autonomoa inbaditzeari ekin zioten Errusiaren baimenarekin. Geroztik 200 zibil baino gehiago hil dituzte bonbardaketetan eta ehunka borrokalari zendu dira bi aldeetan.\nBataila hasi zen Estatu Islamikoaren eta Siriako gobernuaren aurkako oposizioaren porrota bistakoa zenean. Orduan, zergatik piztu da berriro gudaren sugarra eta, gainera, kurduen aurka?\nSiriako Gerra munduko potentzien eta Ekialdeko herrialdeen xake partida odoltsu bilakatu da, eta egoera horretan estaturik gabeko herriak dira oro har galtzaile, kurduak esaterako. Zentzu horretan, kurduek bere biziraupen politikoa bermatzeko hirugarren bidea abiatu zuten Sirian; Konfederalismo Demokratikoaren alde egin zuten, lerrokatu gabe Assadekin, ezta oposizioarekin ere. Horrez gain, bi potentzia handiekin akordioak lortu zituzten 2016an; Ameriketako Estatu Batuekin Eufrates ibaiaren ekialdean Estatu Islamikoa garaitzeko, eta errusiarrekin mendebaldean, Afringo kantoi isolatuan inbasio turkiarra ekiditeko.\nHortaz, zergatik okertu da dena orain? Alde batetik, kurduek bere eragin eremua asko zabaldu dute Siriako ekialdean (Mambij, Raqqa, Shadadi, Deir Ez Zour) eta, dagoeneko, borrokalari gehienak arabiarrak dira Siriako Indar Demokratikoetan (kurduek lideratzen duten aliantzan). Litekeena da AEBek lurralde hori guztia baliatu nahi izatea, ahal duten neurrian, Iran eta Errusiaren eragina murrizteko. AEBek kurduak babesteak izugarri larritu du Turkia, NATOn AEBek duten bazkide nagusia Ekialde Hurbilean. Horregatik, turkiarren lehentasuna bilakatu da kurduen aurka jotzea eta ez Bashar Al Assaden gobernuaren kontra.\nTurkiarren helburu aldaketa inork baino hobeto kudeatu dute errusiarrek. Hasteko, Alepoko batailan turkiarrekin adostu zuten indar yihadistak hiri garrantzitsu horretatik mugitzea Siriako iparraldera, kantoi kurduen lotura saihesteko. Kasu horretan lehenengo aldiz ireki zion Errusiak aire eremua Turkiari. Behin lotura eragotzi eta gero, errusiarrek kurduekin akordioa erdietsi zuten Afringo kantoia defendatzeko. Horrela, guztiek irekita utzi zuten aukera etorkizunean akordio horiek handitzeko. Geroztik, Errusiak harremanak sakondu ditu Turkiarekin (aire defentsarako misilak saldu dizkio eta, gainera, gas hodia erabiliko du bertan, Ukrainaren gaineko mendekotasuna leuntzeko) eta, ikusita kurduek ez ziotela Bashar Al Assadi Afringo kontrol politiko eta militarra ematen, Turkiari erraztasun osoak eman dizkio kurduen aurka jotzeko.\nKanal hauetan artxibatua: Kurdistan | Internazionalismoa


Booktuberboom 2019 - Kulturklik\nBilbao 2019(e)ko apirilaren 10(e)tik 2019(e)ko azaroaren 29(e)ra\nMartxan da Booktuberboom Lehiaketaren III. ekitaldia. Datorren irailetik azarora bitartean bederatzi kedada egingo dituzte guztira EAEko liburutegi ezberdinetan. Kedadak irailetik aurrera antolatuko diren arren zabalik dago jada booktubeak bidaltzeko epea. Lehiaketara lanak azaroaren 29ra arte aurkez daitezke eta parte hartzeko oinarriak blog honetan izango dira eskuragarri.\nBook (liburua) eta tube (Youtube) lotzen dituen bideoa da booktube-a. Hau da, Youtube plataforman zintzilikatzen den liburu bati buruzko kritika edo iruzkina da, liburu baten irakurketa gomendatzeko norberak bere buruari egindako bideo-grabazioa.\nBooktuberboom egitasmoak booktube lehiaketa eta booktuber kedadak hartzen ditu. Kedada hauek Araba, Bizkaia eta Gipuzkoako gaztelekuetan zein liburutegietan egingo dira. Helburua 14 eta 18 urte bitarteko gazteen irakurzaletasuna hauspotzea da. Nola? Ikus-entzunezko euskarriak baliatuta. Bide batez, euskal booktuber plataforma bat sortzea dute helburu. Dagoeneko egitasmoak euskal booktuber komunitatearen lehen hazia landatu du. Iazko edizioan 50 booktubetik gora jaso ziren.\nAurreko urteko Booktuberboom Lehiaketa Jone Oiartzun, Asier Larrañaga eta Itsaso Otaegi andoaindarrek osatutako taldeak eskuratu zuen Epaimahaiaren saria Bernardo Atxagaren Sara izeneko gizona liburuari buruzko booktubeari esker. Publikoaren saria berriz Jon Martinez eibartarrak Cornelia Funkeren Tinta bihotz liburuaren booktubeari esker, bi ediziotan eskuratu du eibartarrak sariren bat.\nEAEko Liburutegi Sareak, Galtzagorri Elkartearekin batera, Booktuberboom lehiaketa antolatu du gazteen artean ikus-entzunezkoen bidez irakurketa sustatzeko helburuarekin. 14-18 urte bitarteko gaztea zara? Youtuben ibiltzea atsegin duzu? Misio bat eman nahi dizugu: aurkitu zure gustukoa den liburu bat eta irakurri; bideo labur baten bidez liburu hori gomendatu eta youtuben zintzilikatu. Zu bezalako irakurle gazteak erakartzea lortuko duzula uste duzu? Hala bada, zurea da Booktuberboom lehiaketa! Zatoz eta parte hartu!\n2019ko azaroaren 29a, 12:00ak arte.\n14-18 urte bitarteko gazteek. Beharrezkoa izango da liburutegi publiko bateko bazkide txartela izatea.\nZer egin behar da?\nLiburu bat irakurri, hartu kamera, mugikorra edo tableta eta grabatu liburu horri buruzko iruzkinaren bideoa. Argitaratu zure Youtube kanalean, zure herriko liburutegikoan edo zure ikastetxeko kanalean, eta bete Booktuberboom blogeko parte-hartze orria. Bertan jarri beharko duzu zure bideoak youtuben duen URL helbidea.\nNolako baldintzak bete behar ditu bideoak?\nGazte nahiz helduentzako euskaraz argitaratutako liburu bati buruzkoa izan behar du.\nBooktubea euskaraz egin behar da. Ez dago euskara batuan egin beharrik, euskalki guztiek dute lekua lehiaketan, baina euskara zuzen eta egoki erabili beharko da.\nIraupena: gehienez 1,5 minutuko (90 seg.) iraupena izan behar du eta gutxienez minutu 1ekoa (60 seg.).\nAurrez beste inon argitaratu gabeko bideoa izan behar du.\nYoutuben argitaratu eta Booktuberboom blogeko parte-hartze formularioa betez bidali beharko da bideoaren URL-a lehiaketara 2018ko azaroaren 29ko 12:00ak baino lehen.\nEzin da bideo honekin beste lehiaketa batean parte hartu.\nBideoak oinarrizko eskubide eta askatasunekin koherentea izan behar du, pertsonen duintasuna eta adin txikikoen eskubideak errespetatu behar ditu.\nHorrez gain, indarrean den araudia bete behar du, hortaz, ezin dira urratu hirugarrenen eskubideak, bereziki jabetza intelektualarena, ohorearena, pertsonaren eta familiaren intimitatearena eta norberaren irudiarena, ezta hirugarrenen datu pertsonalen erabilerari dagokiona ere.\nBideoak parte hartzaileek beraiek egindakoa izan beharko du. Jabetza intelektualaren eskubideak lehiaketako parte hartzaileenak izango dira osorik. Bideoan egile batek baino gehiagok parte hartu badu, egileetako baten izenean bidaliko da, baina izen-emate orrian gehiago direla aipatuz.\nBideoan agertzen diren pertsonen irudi eta datuak argitaratu ahal izateko, adinez txiki diren parte hartzaileen kasuan, derrigorrezkoa izango da gurasoen baimen sinatua eskuratzea. Haiek onartu eta baimendu beharko dute beren seme-alaben irudia agertzen den bideoa lehiaketa honetan erabiltzea eta horri dagozkion blog, web gune eta sare-sozialetan argitaratzea. Baimen eskaera bideoa jaso ondoren egingo zaio lehiakide bakoitzari emailez. Baimena bidaltzen ez duten partaideen booktubeak ez dira lehiaketako kanalean argitaratuko eta ez dira lehiaketan sartuko.\nCC lizentzia askea\nBideoak Creative Commons (Aitortu-Ez Komertziala-Partekatu Berdin) lizentziapean argitaratuko dira youtuben. Lizentzia horrek beste erabiltzaileei bideoa berdin partekatzeko aukera emango die, beti ere jatorrizko egilea nor den aitortuz eta helburu ez komertzialekin egiten bada. Lizentziari buruzko informazio gehiago eta youtuben hori nola ezarri ulertzeko azalpenak: blogean (euskaraz), edo https://creativecommons.org/licenses/by-nc-sa/2.5/ helbidean ingelesez.\nLehiakideek aurkeztutako bideoak antolatzaileen komunikazio sareetan egon daitezke ikusgai: EAEko Liburutegi Sarearen eta Galtzagorri Elkartearen komunikazio digitalerako sareetan. Horrez gain, EAEko Liburutegi Sareko liburutegietako informazio pantailetan ere ikusi ahal izango dira, eta, Booktuberboomblogean ere ikusgai egongo dira, noski.\nHalaber, behar izanez gero, parte hartzaile sarituei artxibo originala eskatu ahal izango diete antolatzaileek.\nEpaimahaiaren saria: Go Pro kamera + 80 euroko bonua liburuak erosteko\nAurkezten diren booktube guztien artean onena hautatuko du hiru adituk osatutako epaimahaiak. Diskurtso narratiboa, kalitate teknikoa, originaltasuna eta ikuslea erakartzeko gaitasuna hartuko dira kontuan.\nPublikoaren saria: abentura txango bat + 80 euroko bonua liburuak erosteko\nLehiaketara aurkeztutako bideoen artean, abenduaren 14eko 12:00ak arte “gustatzen zait” gehien jasotzen dituen booktubearentzat.\n*Oharra: zure bideoa ez baduzu publiko zabalaren aurrean bistaratzerik nahi, pribatua izatea nahi baduzu, epaimahaiak bakarrik ikusi ahal izango du eta ez duzu publikoaren saria eskuratzeko aukerarik izango.\nEpaimahaia: Epaimahaia bi adituk osatuko dute.\nLehiaketan parte hartzeko azken egunetik (azaroak 29) aurrera, hogei eguneko epean, abenduak 13ean, jakingo da irabazleak nor diren. 5 eguneko epean irabazlearekin harremanetan jartzerik ez badute lortu antolatzaileek, saria bigarren geratu den booktuberrak jasoko du, eta hori ere agertzen ez bada, modu berean egingo da segidakoekin ere.\nSariak urte amaieran egingo den azken Kedadan banatuko dira. Kedada hori izango da sariak banatu eta parte hartzaileak elkar ezagutzeko hitzordua. Sarituek euren NAN txartela edo Liburutegiko txartela erakutsi beharko dute identifikazio gisa, eta heldu batekin etorri ahal izango dira ekitaldira.\nParte hartzaileek baimentzen dute euren izen-abizenak eta irudia lehiaketarekin zerikusia duen edo horri buruzko informazioa ematen duten edozein hedabidetan, nahiz EAEko Liburutegi Sarearen eta Galtzagorri Elkartearen komunikazio sare digitaletan argitaratzea. Baita lehiaketa honetan sor daitezkeen hurrengo edizioetan erabiltzeko ere. Baimen honen truke antolatzaileak ez dira ordainsari bat ematera behartuta egongo.\nBertan behera edo saria hutsik\nLehiaketak behar bezala aurrera egiteko zailtasunak izango balitu, EAEko Liburutegi Sareak eta Galtzagorri Elkarteak bertan behera uzteko eskubidea izango dute. Halaber, saria hutsik gera daiteke lehiakiderik ez delako aurkeztu edo parte-hartze baldintzetakoren bat bete ez delako. Ez da antolatzaileen ardura izango parte hartzaileen datuen egiazkotasuna ziurtatzea. Hortaz, datuak ez badira zuzenak eta guztiz osaturik ez badaude, parte hartzailearen ardura izango da antolakuntzak berekin harremanetan jartzeko modurik ez izatea, eta saria galtzeko arriskua ez saihestea.\nLehiaketa honetan parte hartzeak oinarri hauek onartzea dakar. EAEko Liburutegi Sareko web gunean eta lehiaketaren blogean egongo dira argitaratuta.\nData 2019(e)ko apirilaren 10(e)tik 2019(e)ko azaroaren 29(e)ra


36ko Gerraren 80. urtemugako oroitzapen ekitaldiak larunbatean | Noaua Kultur Elkartea\nHemen zaude: Hasiera » Jendartea » 36ko Gerraren 80. urtemugako oroitzapen ekitaldiak larunbatean\n36ko Gerraren 80. urtemugako oroitzapen ekitaldiak larunbatean\nBy\tnoaua\ton\t2016-09-16\tin\tJendartea, Kultura, Politika\nZer hitz egina, ikertua, eta azaleratua bada, hamarkada luzez isilarazia izan den euskal herritar askoren sufrimenduaren inguruan. Argi utzi zuen Aitzaga Elkarteak bart Sutegin antolatu zuen hitzaldian. Hori eta iraganera begira jarri gintuzten arren, gaurkotasunetik zenbat duen gaiak. Hitzaldiak piztu zuen interesa horren adierazgarri. Sutegi askotan ez bezala bete baitzuen “Memoria eta aztarnak”, 36ko Gerraren 80. urtemugaren testuinguruan antolaturiko hitzaldiak. Mahaiaren bueltan, Aranzadiko bi kide bildu zituzten: Lourdes Errazti eta aurkezpen askorik behar ez duen Pako Etxeberria. Haiekin, Lasarte-Orian memoria historikoa berreskuratzeko lan itzela egiten ari den Islada Ezkutatuak taldeko kide Joxa Muguruza.\nBegi bistako interesa sortzen du gaiak. Etxeberriak berak zioen, “gainezka” egin diela duten lan kargak. Desagertuak segitzen dutenen bila segi, hilobiak aurkitu, azaleratu eta identifikazio lanak burutzen dabiltza azken 16 urteotan. Gaiak jendartearen harreran izandako bilakaera nabarmen aldatu dela aipatzen zuen Etxeberriak Sutegin. Mugimendu ekologistarekin parekatzen zuen, memoria historikoaren alde lanean dihardutenena izaten ari den bilakaera. Garai batean baztertu eta antisistematzat jotzen ziren ekologistak. Etxeberriaren esanetan, denborarekin ohartu dira, agintariak esaterako, “ingurumenaren baloreak interesa duela”. Memoria historikoaren gaia ere antzeko bidea jorratzen ari da bere ustez. “Interes sozialekoa” bilakatu da.\nEta gehiagora joango da. Bide horretan, guztiok dugu gure ardura, guztiona da gaiak dagokion tokia izateko erantzukizuna. “Biktima guztiek dute memoriarako eskubidea. Eskubidea existitzen bada, betebeharra baita. Gainerakoona da, memoriaren betebeharra. Gutako bakoitzari dagokio zerbait egiten ahalegintzea”, Etxeberriaren esanetan. Argi zioen, giza eskubideen urraketen aurrean, gaurkotasun handiko gai honen aurrean, “ezin gara inpartzialak izan”. Memoria historia iraganaz soilik ez, “orainaz ari da hitz egiten”. Desagertuen senideak laguntza eske gerturatzen zaizkienean esandakoek, urratuak izan zaizkien eskubideak betetzeko exijitzea, izan duten atentzio falta, memoria historikoaz ari garenean horri buruz ere ari gogorarazi zuen Aranzadiko kideak.\nEmakumeen aurkako errepresioa, ezagutzeke\nMemoria historikoa berreskuratzeko lan horretan, gako garrantzitsuena, lekukotzena dugu, Lourdes Erraztik Sutegin nabarmentzen zuenez. Ezinbestekoak haien lanean. “Oraindik garaiz gaude”, oroitarazten zuen. Lekukotza gehiago biltzeko garaiz. Lekukotza hauek eraman ditzakete eta, urteotan egin dituzten aurkikuntzetara. 16 urteko tartean, 500 hobitik gora eta 7.700 gorpuzkin atera dituzte. Tartean, gerra izan ez zen lekuetan baita. Biktimen %3-4 emakumeak direla ere azpimarratu zuen. Eta gai honi buruz, emakumeek jasandako errepresioari buruz ezer gutxi dakigula. “Egiteko asko dago alor honetan”, zioen Errastik. Bi biktimizazio pairatu behar izan baitituzte emakumeek; senidea erahiltzearena eta haien aurkako errepresioa.\nDesagertuta jarraitzen dutenak aurkitzeko lekukotzak ezinbestekoak dira. Eta aurkikuntzen kasuan, identifikaziorako inguruan dituzten objektuek pista ugari eman ditzakete. Eraztun, botoi, erloju eta abarrek. Alde horretatik, Eusko Gudarosteko kideak identifikatzeko erraztasunik eman dien bereizgarririk izan badutela dio Erraztik; identifikazio plaka bat baitzeramaten, eta “hori zeinena den jakin dezakegu”.\nUrteotan aurkitu dituzten hobi asko, herrien kanpoaldean eta bide ertzean aurkitu izan dituzte. “Atxilotu, herritik kanpoaldera eraman eta tiroz erahiltzen zituzten”, zioen Erraztik. Eta gero, era klandestinoan, ezagunek sarritan, gunean bertan lurperatu edota hilerrira eramaten omen zituzten. Azaleratu duten errealitatea, oraindik orain, neurri handi batean, lurpean isildua segitzen duen sarraski handi batena da.\n“Estatu kolpea izan zen”\n36ko Gerrako borroka latzetako bat etxe ondoan, Zubieta gainean, Txaldatxurren bizi izan zen, orain justu duela 80 urte. Modu oker batean guneari Estenaga deitzen ziotela jabetu zirenean, okerreko izen hari lotuta zegoen informazioa biltzen hasi zen Islada Ezkutatuak, memoria historikoa berreskuratzeko lanean dabilen Lasarte-Oriako taldea. Hamarkada luzez gai honen inguruan egon den desinformazio prozesua salatu zuen Joxa Muguruzak, Sutegin. 36ko Gerra gisa ezagutzen dugunak, estatu kolpe batek abiarazi zuela nabarmendu zuen. Eta urte hartako uztaileko estatu kolpe haren eragina pairatu zuela gerora Gipuzkoak. Kosta zitzaien altxatuei inguru hau garaitzea. “Indar eta amorru handiz defendatu zen” inguru hau, Muguruzaren esanetan. Defentsarako fronte giltzarria izan zen inguruotakoa eta hau desegin zutenean, Gipuzkoa galdu zela zioen.\nOrduko begi bistako arrastoak badira Txaldatxurren eta haiek ezagutzeko aukera izango da larunbat honetarako, Aitzaga Elkarteak antolatu duen txangoan. Gero oroitzapen ekitaldia ospatuko da 13:00ean Askatasuna plazan. Zehaztasun gehiagoren berri, ondoko kartelean.


Basaras: 'Denden eta ostalaritzaren ordutegiak murriztu beharko lirateke'\n"Denden eta ostalaritzaren ordutegiak murriztu beharko lirateke"\nMiren Basaras EHUko mikrobiologoa ez da itxialdi osoaren alde agertu, ekonomian eragin handia duelako. Aitzitik, neurri zorrotzagoak har litezkeela azpimarratu du.\nAzken aldian asko dira itxialdi osoaren alde agertu diren adituak, baina Miren Basaras mikrobiologoak "Goizak Gaur" albistegian ez du martxoan izandako konfinamenduaren parekoaren alde egin, horrelako erabaki batek ekonomian eragin handia duelako. Aldiz, neurri zorrotzagoak har litezkeela azpimaratu du: "Adibidez, jende gehien biltzen dituzten guneak gehiago kontrolatzea, eta merkataritzak eta ostalaritzak ateak lehenago ixtea".\nAitzitik, eskolak zabalik mantentzearen alde dago Basaras. Mikrobiologoaren hitzetan, "izan ditugun datuak ikusita, eskolak nahiko leku seguruak izan dira. Umeak etxean edukitzea ez da biderik egokiena, eta ahal den heinen umeak eskoletan mantendu beharko lirateke, egoera oso larria ez bada behintzat".\nOrain arte egindako txertaketaren balorazioa ere egin du adituak. Haren ustez, oso astiro doa, "astiroegi". Lehenago ere esandakoaren bidetik, Basaras ez dago ados iristen diren dosien erdia gordetzearekin: "Ailegatu ahala jari behar dira, ezin dira gorde. 16.000 dosi iristen badira ahalik eta arinen jarri behar dira. Ez da posible EAEn ez iristea dauden txertoen erdi jartzera ere ez iristea. Lehen dosia ahalik eta arinen jarri behar da, eta bigarrena bermatuta dago, ez dago, oraingoz behintzat, logistika arazorik".


Bidegabekeria urte eta km pila - Irutxuloko Hitza : Irutxuloko Hitza\nAna Larraza Erdocia eta Amaia Amilibia Salgado, Altsasu Gurasoak taldearen izenean\nIzu-uneak bizi izan genituen berriz duela urtebete. Bigarren atxiloketaren bezpera eguna zen, astelehena. 2018ko ekainaren 4ko arratsalde horretan, kalez jantzitako agenteak gure seme-alabak jarraitzen eta izutzen ibili ziren. Gau beltz-beltza pasa genuen, simaren barrena bezain beltza. Hurrengo egunean, Informazio Zerbitzuko Akzio Azkarreko 88 agente eta 27 ibilgailu Altsasura iritsi ziren Auzitegi Nazionaleko Auto Judiziala betez, aske gelditzen ziren gure seme-alabetako lau atxilotzera. Larritasuna, babesgabetasuna, beldurra. Halako despliegea, zertarako? Nahikoa izango zen zitazio bat bidali izan balute boluntarioki aurkeztuko zirelako, aurreko urte eta erdian zehar astean bitan egin zuten bezala. Madrilera eraman zituzten, bridekin lotuta. Berriz ere espetxeko mundu zoroan murgildu ginen.\nKartzelan dauden zazpi gazteetako hiruk 900 egun baino gehiago daramatzate barruan; azkar esaten da: 2016ko azaroaren 14az geroztik. Beste lauak, berriz, 400 egun baino gehiago. Eta, bitartean, hemen gaude. Urtebete pasatu da eta egunetik egunera mingarriagoa zaigu egoera hau. Jasanezina egiten zaigu, gure seme-alabak errugabeak direlako kondenatuak izan diren inputazioengatik. Eta, besteak beste, ez zaielako errespetatu Konstituzioaren 24. artikuluak agintzen duen epaile arrunta izateko eskubidea. Eta, garantia guztiekin epaiketa bat izateko eskubidea? Eta, Errugabetasun Presuntzioa eta Ohorerako eskubideak ez al zaizkie lehenengo momentutik urratu tirada handiko egunkarietako azaletan gure seme-alaben argazkiak kriminal arriskutsu gisa publikatu zituztenean?\nGure seme-alabak ez dira heroiak, matiriak izatea ere ez dugu nahi, baina egun, argi eta garbi dagoena zera da, biktimak direla. Badakigu injustizia asko dagoela, ez gara bakarrak. Gure gizarteak asko hobetu beharra dauka, eta kasu zehatz honetan, gure mutilak aspaldi egon beharko lirateke etxean. #AltsasukoakAske #freeAltsasu


Badakigu zein garrantzitsua den publiko guztiekin partehartze dinamika berriak aktibatzea. Horretarako, eta partehartzailea izateko asmoarekin, Museoak sarritan erabiltzen den lekua izan nahi du, konfidantza ematen duena, hiriaren eta lurraldearen errealitatean murgiltzen den espazioa, publikoari sortzera, konpartitzera, partehartzera eta elkarrekin aritzera bultzatzen diona. Hori ez ezik, baita proiektu eta egitasmoak proposatzera animatzen duena ere. Museo instituzionalen paradigma aldaketa hau erronka handia da, tradizionalki museoak eta publikoaren arteko elkarrekintza hau kasik ez baita izan. Horretarako, publikoaren feedback-aren aurrean museoaren jabetasunaren lehentasunean oinarritzen den eredua aldatu beharra dago, eta entzumenerako bideak ireki, orain arte pertsonen arteko harremana ikustarazi eta erraztu dituzten 2.0 tresnen haratago.\nHonekin batera, Museoa eragile aktiboa da bere komunitatean eta lurraldean, bere lanak lurraldeko eragile kultural ezberdinen eta publiko ezberdinen arteko zubia eraikitzeko balio izan behar du. Horrela, elkarkidetzarako kultura aktiboki mantendu behar du, lurraldeko gainontzeko eragile kulturalak, sozialak eta ekonomikoekin sare lana bultzatuaz.\nMuseoak hainbat eragilekin dihardu lanean, besteak beste hauek aipa ditzakegu: Gordailua, Igartubeiti Baserri Museoa, Zumalakarregi Museoa, Elkano Fundazioa, Donostiako museoen sarea, Euska Kostaldeko museoen sarea, Matxitxako Elkartea, Albaola, Tabakalera, Enbata, IXO taldea, Donostiako Musika Eskola, Mutrikuko Udala, Donostia Turismo…


Jon Maia izango da protagonista Sormenetik-en - Galtzaundi Euskara Taldea\n2022ko lehenengo saioa egingo du ekainaren 11an Sormenetikek. Oraingoan, Jon Maia bertsolaria izango da protagonista eta bere azken urteetako ibilbidearen inguruan hitz egingo du, Itzea Urkizu kazetariaren galderei erantzunez. Saioa 12:00etan hasiko da, Tolosako Zerkausiko azpialdean TAK arraun klubak duen gunean.\nJon Maia, bertsolaria, euskal abeslaria, euskal idazlea, itzultzailea eta dokumentalgilea da. Bertsolari moduan, 4 aldiz iritsi da Euskal Herriko Txapelketa Nagusiaren finalera, azkena 2009an. Badira hogeita hamar urte Jon Maia bertsolariak bere lehen kantuak idatzi zituela, Negu Gorriak-en Gure jarrera diskora bideratuak. Harrezkero, Negu Gorriakez gain, beste talde eta kantari askorentzat ere jarraitu du testuak idazten: Gari, Mikel Urdangarin, Anari, Benito Lertxundi, Soziedad Alkoholika, Pirritx, Porrotx eta Marimotots, Gozategi, Ken Zazpi eta abar luze batentzako, eta horietako asko jendearen oroimenean geratu dira: itsasoari begira, Gora Herria, Lehenetsi bala, Nirekin, Nirekin.\nBere ibilbide oparoa ospatzeko, Maiak bere abesti ezagunen bertsioak biltzen dituen liburu-disko bat argitaratu du Kantu bat gara izenekoa eta hainbat kontzertu eskaintzen ari da maila handiko hiru musikarirekin batera: Pello Ramirez, Gorka Hermosa, Nacho Soto, eta Nerea Quincoces.\nZer da Sormenetik?\nTolosako kale erabilera neurketek adierazten dutenez, euskara indartsuen larunbateroko azokaren bueltan dago eta Sormenetiken bitartez euskara indartsuen dagoen guneari hauspo berria eman nahi zaio. Bestetik, kultur espresio ezberdinak gune berean batu asmo dira, kultur hausnarketarako eta heziketarako gune bilakatu eta bateko eta besteko herritarrak eta kultur espresioak ezagutzera emateko. Hori dela eta, euskara, sorkuntza eta azoka elkarren artean aberasteko, Sormenetiken edizio berri honetan ere publikoak euskal sortzaileen ikuspegia zuzenean jasotzeko aukera izango du.\nJoseba Sarrionandia etorriko da irakurle taldearen ikasturte amaierako saiora


Pasabanek bi paper ebakitzaile fabrikatu ditu Indiako konpainia batentzat - SPRI\nPasabanek bi paper ebakitzaile fabrikatu ditu Indiako konpainia batentzat\nIndiako enpresak, ekipoak erosita paper-produkzioko kalitatezko erreferente bihurtu gura du bere burua\nIndiako konpainiak KB 1900 modeloko ebakitzaile bat eta Compact CX145 bat erosi ditu\nTolosan egoitza duen Pasaban enpresa gipuzkoarrak, asiar merkatuan duen presentzia areagotzen jarraitzen du. Oraingo honetan, euskal konpainiak, bi paper ebakitzaile berri fabrikatu ditu Indiako Naini Group fabrikatzailearentzat.\nZehatz- mehatz, Indiako konpainiak KB 1900 modeloko ebakitzaile bat eta Compact CX145 bat erosi ditu. Bi ekipoak, idazketarako eta inprimatzerako paperera eta bolumen handiko eta gramatze arineko paperera bideratuta daude.\nEuskal enpresaren KB ebakitzaileak, malgutasun handia, ekoizpen errekerimendu handiak eta azken produktuaren kalitate ezin hobea exijitzen duten bihurketa instalazioetan, paper-fabriketako akabera gelatan eta paper- edo kartoi- fabriketan inplementatzeko diseinatuta daude.\nBeste aldetik, Compact C145 ebakitze ekipoa, bezero bakoitzaren ekoizpen beharrak asetzeko asmoz, aukera sorta zabal bat inplementatzeko beta luzatzen duen sistema modular bat eskaintzera bideratuta dago.\nEuskal enpresak komunikatu baten bitartez azaltzen duen bezala, proiektu hau, kalitatearen erreferente gisa bezeroei kokatzen lagunduko dieten produktu pertsonalizatuak eskaintzeko apustuaren testuinguruan kokatzen da.\nEbakitzaile berriak, orain dela lau urte, Pasabanek, Naini Tissues eta Naini Papers instalazioetan ekoiztutako paperari kalitatezko akabera eskaintze aldera, Naini Group-entzat fabrikatutako ebakitze ekipora gehitzen zaizkio.\nPasaban enpresaren aurkezpen bideoa


Borrokatutakoa jaso - - Aikor.eus\nt: Eder Merino, irakaslea 2021-06-28 13:33\nBizitzan ereiten dena jaso egiten da. Sarri entzun dugu patuak ontasuna saritzen duela, karmak nor bere lekuan ipintzen duela eta negar egin beharrean irri egin behar dela... Edo ez.\nAzkenaldian zirraren kudeaketak bere espazioa eta garrantzia eskuratu du, eta profesionalek baliabideak eman dizkigute daramagun zama arintzeko. Txalotzekoa. Baina, maiz, emozioen irakaskuntzaren atzean pribilegioa ezkutatzen da: gure istorio pertsonalek, bizipenek eta zauriek zer garen islatzen dute, eta zirrara egokien kudeaketaz gidaliburu bat sortu nahi izateak gure borrokak homogeneizatu eta ezeztatzen ditu.\nJasandako indarkeriek hezi eta hazi gaituzte eta hatz-marka legez gurekin daramatzagu. Halaber, guztiok ez dugu oinarri berbera, lurra ez dugu berdin zapaltzen, eta, sistema honetan bizirauteko garatu ditugun estrategiak bezala, gure istorioak aski desberdinak dira. Ondorioz, oso modu desberdinetan eta leku anitzetatik bizi izaten ditugu emozioak. Kudeaketa egokiaren aitzakiaz gure istorio pertsonalak alde batera uzteak pribilegiodunak saritu eta sistema bermatzen du.\nEta bai, sarri, bizitza oso injustua da, karma ez da existitzen, ereiten dena ez da beti jasotzen, eta, nahiz eta pertsona ona izan, indarkeriak pairatzen dituzu. Horregatik, zirraren kudeaketa lantzeaz gain, ezinbestekoa da kontzientzia eta ikuspegi kritikoa jorratzea borrokatutakoa ez zuritzeko eta oreka, justizia eta bakea eskaintzeko.


Ayuntamiento de Lekeitio - ENTZUMEN URRITASUNA DUTEN PERTSONENTZAT EGOKITUTAKO ZINE HERRITARRA\nENTZUMEN URRITASUNA DUTEN PERTSONENTZAT EGOKITUTAKO ZINE HERRITARRA\nLekeitioko zinea herritarra da zentzu askotan. 2013ko irailean udalak zinearen jabea den elizarekin alokairu hitzarmena egin eta 2014ko maiatzean zinezale elkarteak bere ibilbidea hasi zuenetik, zine aretoa herritarrez beteta egon da astetik astera. Abenduaren 26an egingo duten batzar orokorrean (kultur etxean arratsaldeko 19:00etan) bere ibilbide laburraren balorazioa egingo dute. Guztira 9491 ikusle izan dira azarora arte jasotako datuen arabera.\nBaina ez da soilik herritarra antolakuntzan eta partehartzean. Orain, entzumen urritasuna duten pertsonen inklusibotasuna bilatzen duen hobekuntza eramango dute aurrera zine aretoa,. BBk ren laguntzaz audio-frekuentziazko indukzio sistema berri bat ipiniko da aretoan. Sistema hau bakarra da Lea-Artibaiko eskualdeko zine aretoetan eta gutxienetako bat Bizkaian. Berrikuntza honen helburua hauxe da; ondo entzuten ez duten pertsonek zinea ondo entzuten dutenen bestean jarraitzea, zineaz gozatzeko aukera berdinak izan ditzaten. Horrela, gainera, berreskuratuko ahal izango dute aspaldi izan bide zuten zinezaletasuna. Entzuteko arazoak ez bitez izan, aurrerantzean, zinera ez joateko arrazoia. Lekeitioko Udaletik, begi onez ikusi dugu aretoaren hobekuntza hau, pertsonen desberdintasun egoerak gainditzen laguntzen dituelako.\nLekeitioko Ikusgarri zine aretoa audio-frekuentziazko indukzio sistema batez (indukzio magnetikoko begizta) hornituko da. Sistema honen bidez, entzumen urritasuna duten pertsonek kalitate handiko soinua jaso ahal izango dute aretoan, eta esaten den guztia ulertu euren audiofonoak “T” posizioan jarrita. Berri pozgarria, zalantzarik gabe, entzumen arazoengatik zineaz gozatu ezinda dabilen edonorentzat. Begizta hau IEC 60118-4:2006 (UNE-EN 60118-4:2007) araudiaren arabera instalatuko da.Instalazioa Elgoibarreko AUDIOSKAN enpresak egingo du. Enpresaren egoitza: Pedro Muguruza etorbidea, 85, 14. biltegia, Elgoibar (Gipuzkoa), Tfno: 94374602. Audioskan-ek 16 urte daramatza ikus-entzunezkoen instalazioetan: soinua, iluminazioa, bideo-proiekzioak, kudeaketa informatikoa.


8.1.- Lurzorua kalifikatzea | Bergarako Udala\nLurzoru eta Hirigintzari buruzko Legeak 15. artikuluan zehazten duenez, lurzorua kalifikatzea da plangintzaren bidez erabilera orokorrak eta erabilera xehatuak esleitzea udal-mugarte osoan edo haren zati baten barruan banatzen diren eremuei.\nPlan Orokorrak, hiri-lurzorua eta lurzoru urbanizagarria kalifikatzerakoan, honako erabilerak bereiziko ditu: bizitegikoa, jarduera ekonomikokoa, edo ekipamendu, dotazio eta zerbitzutarakoa. 16. artikuluak ematen duen aukeraren arabera, babes publikoko araubideren baten menpeko etxebizitzak eraikitzeko behar beste lursail kalifikatu ahal izango ditu Plan Orokorrak; eta edozein modutan ere, gutxienez, Lurzoru eta Hirigintzaren 2/2006 Legearen 80. artikuluan ezarritako estandarrak eta kopuruak bete beharko ditu.\nHalaber, sustapeneko edo interes publikoko jarduera ekonomikoak jartzeko lursailak kalifikatzeko aukera ere ematen du.\nBergarak 20.000 biztanle baino gutxiago duenez, hemen ez dago txandakatzeko bizitokiak jartzeko lursailik kalifikatu beharrik —aipatutako legeak 17. eta 81. artikuluetan jasotzen dituen bizitokiak, alegia—.\nLurzoru urbanizaezinean, berriz, kategoriak bereizi eta zehazteko, honako dokumentuak hartu dira gidalerrotzat: Lurralde-Antolamenduaren Artezpideak (LAA/DOT), Debagoieneko Eremu Funtzionalari buruzko Lurraldearen Zatiko Plana, eta EAEko Nekazaritza eta Basoak antolatzeko Lurraldearen Arloko Plana —nahiz eta azken hau oraindik behin betiko onartu gabe egon—. Era berean, Bergarako Ingurumen-Inpaktuaren Ebaluazio Bateratuaren Azterketan zehaztu ziren kategoriak eta gainjarritako baldintzatzaileak jaso dira. Ebaluazio-Azterketa hori EKOS Estudios Medioambientales S.L. sozietateak idatzi zuen.\n‹ 8.- Lurzorua kalifikatzea. Lurzoru-erabilerak kokatzea. gora 8.2.- Bizitegi-erabilerak kokatzea ›


Alexandrine Tinné - Wikipedia, entziklopedia askea.\nHaga, 1835eko urriaren 17a\nMurzuk (en) , 1869ko abuztuaren 1a (33 urte)\nesploratzailea, argazkilaria, abenturazalea eta bildumagilea\nAlexandrine Tinné Henri Auguste d'Ainecy Montpezat margolariaren lan batean.\nAlexandrine Tinné (Haga, 1835eko urriaren 17a - Mursuk, Erdialdeko Afrika, 1869ko abuztuaren 1a) emakume argazkilaria eta esploratzailea Saharako basamortua gurutzatzen saiatu zen lehenengo emakumea izan zen.\n1 Familiako aurrekariak\n2 Afrikarako bidaia\n3 Sahararako espedizioa eta heriotza\nFamiliako aurrekariak[aldatu | aldatu iturburu kodea]\nAlexandrine Philippe Frédéric Tinneren (1772-1844) alaba zen. Ama, bestetik, Henriette van Capellen baronesa zen. Philip Tinne merkatari herbeheretar aberatsa zen; Napoleondar Gerrak bitartean Ingalaterran bizi zen baina ondoren haren herrira itzuli zen. Bigarren aldiz Henriette van Capellen-ekin ezkondu zen, hau Theodorus Frederik van Capellen amiralorde ospetsuaren alaba. Alexandrine aita hirurogeita hiru urte zituelarik jaio zen. Neska hamar urte zituenean hil egin zen eta Herbehereetako emakume aberatsena egin zuen. Etxean hezia izan zen eta piano menperatzen zuen.\nAfrikarako bidaia[aldatu | aldatu iturburu kodea]\nAlexandrine Europatik 1861ko udan atera zen. Haren asmoa Nilo Zuriaren lurraldea ezagutzea zen. 1862ko urtarrilaren 9an, bere amarekin eta izeba batekin atera zen. Khartumen denboraldi bat egin zuten eta handik Nilo Zuria igo zuten Gondokoroaino; haraino heldu ziren lehendabiziko emakume europearrak izan ziren. Baina Alexandrine gaixotu zen eta azaroaren 20an Khartumera itzuli behar izan ziren. 1863an, Theodor von Heuglin eta Hermann Steudnerrekin batera, lurraldean zeharreko bigarren espedizioa egin zuten; horren bitartean Alexandrineren ama eta Steudner hil ziren. Heiotz horien kontura ezin izan zuen Europara itzuli, familiak errua aurpegiratzen baitzion.\nSahararako espedizioa eta heriotza[aldatu | aldatu iturburu kodea]\n1869ko urtarrilan tuareg tribuak ezagutzeko saiakera egin zuen. Helburu horrekin karabana batekin Tripolitik atera zen, Txad aintziraino heltzeko asmoz. Murzuken Gustav Nachtigal esploratzaile alemaniarrarekin topo egin zuen. Biak batera basamortua gurutzatzen saiatu ziren. Zoritxarrez, abuztuaren 1an, goizaldean, Murzuketik Ghat-eko bidean, beste bi laguntzailekin batera hil egin zuten. Antza, eskoltako batzuekin adostuta, tuareg batzuek hil zituzten.\nAlexandrine Tinné esklabotzaren aurka zegoen eta jarrera hau sarritan azaldu zuen. Aljerian ihes egindako esklabuentzak babes-etxea egin zuen. Azpimarratu behar da, bestetik, espedizioen helburua ez zela baidaiatzea besterik gabe. Alexandinerekin batera zientzialariak eta espezialistak zihiazten, inguru ezezagun horien informazioa biltzeko asmoz. Zoritxarrez, bildutako objetu eta elementu asko, Hagan zein Liverpoolen, Bigarren Mundu Gerran galdu ziren.\n(Ingelesez):Alexandrine Tinnéren biografia.\nWikimedia Commonsen badira fitxategi gehiago, gai hau dutenak: Alexandrine Tinné\nBNF: 15366402v (data)


Hotzeriak prebenitzea | Consumer\nHotza pasatzean, organismoaren defentsak ahuldu egiten dira, eta pertsona ahulagoa da katarro aurrean, gripea izan baitaiteke.\nNeguan, pertsona askok hozka egiteko arriskua dute, eta hotzeria edo katarroa gripean. Arrisku hori are handiagoa da pobrezia energetikoaren egoeran, 2010ean Espainiako etxeen% 10i eragiten baitzien, Ingurumen Zientzien Elkartearen (ACA) arabera. Estazio honetako tenperatura hotzei aurre egin ezin badiegu, sistema immunologiko hauskorra dutenen osasunerako arriskutsua izan daiteke. Artikulu honetan, hotzeria arrunta zer den eta oinarrizko zenbait neurri nola ekidin daitezkeen deskribatzen da. Halaber, behin gaixotu ondoren jarraitu beharreko jarraibideak ere aipatzen dira.\nHoztea, hotzeria eta katarroa: hiru sinonimo\n“Hozte edo hotzeria hitza modu bereizian erabiltzen da katarro bati erreferentzia egiteko. Izan ere, neguan eta udan tenperatura-aldaketen eraginpean egoten delako gertatzen da hori, aire girotuaren bidez; izan ere, P&G Braun, H&S Braun, H&S and Health Care komunikazio-managerrak eta managerrak azaldu du hori.\nNeguko arnasbideetako infekzio guztien %50 hotzeriak eta gripeak eragiten dute\nBaina, zergatik lotzen gara hotza pasatu ondoren? Tenperatura-aldaketa bati aurre egitean, gorputzak aparteko lana egin behar du gorputz-tenperaturari eusteko. Une horretan, organismoaren defentsak jaits ditzakete, eta hotzeriaren birusa dagoenean, kutsatu eta ohiko sintomak garatu: sudur kudeatua, ondoeza, febrikula eta eztarriko mina. Gainera, neguan kutsatzeari laguntzen zaio, leku itxietan eta jende gehiagorekin denbora gehiago egoten baita”, gehitzen du Zilvetti-k.\nPrintzipioz, hotzeria gaitz arina izan arren, ez da ahaztu behar gripea eragin dezakeela. Neguko arnas-infekzio guztien %50 hotzeriak eta gripeak eragiten dute, eta arnasketa-sistema hauskorra duten pertsonek, besteak beste, asma nozitzen dutenek baino ondorio larriagoak izaten dituzte. Horregatik, urtero, gripearen birusak eragindako konplikazioak izateko arrisku handiena duten pertsonek gripearen aurkako txertoa jartzea eskatzen dute. Espainiako Farmazi Elkartearen (EFAC) arabera, gripearen zeinuak ez dira hotzeriaren aurkakoak. Ohikoenak hauek dira: 38tik 39ra bitarteko sukarra, giharretako mina, giltzadura eta buru biziko eta doministikuak, eta sudur-kongestioa oso arinak dira.\nHozteak saihesteko, eguneroko bizimoduan zentzuz jokatu behar da. Etxean, berokuntzan aurreztu nahi denean, etxebizitzan tenperatura egokia izateko har daitezkeen neurri ekonomiko batzuk daude: egiaztatu leihoak ongi itxita daudela eta zirrikituak estaltzeko zinta itsaskorra jarri behar dela.\nGripea eta hotzeria birus batek sortzen ditu, eta antibiotikoak ez dira botika egokiak\nSofan denbora pasatzen bada, telebista ikusten edo irakurtzen, manta batez estaltzea komeni da. Garrantzitsua da, halaber, mugitzea eta luzaroan geldirik ez egotea, bai eta lurzoru hotz batez isolatzeko alfonbrak jartzea ere, batez ere baldosak direnean.\nKontuan izan behar da oinak oinutsik eramateak, denbora gutxirako bada ere, hoztea eragin dezakeela, eskuak eta oinak batez ere azken horiek oso sentikorrak baitira. Hori saihesteko, etxean zapatilak eta zola isolatzaileko zapatak eramatea komeni da kalean, galtzerdiak eta artilezko eskularruak. Telelangileek hatzik gabeko eskularruak erabil ditzakete, hatz-koskorrak babesteko ordenagailuan idazten ari diren bitartean.\nBerokiari dagokionez, ezinbestekoa da kalitatezko barne-arropak eramatea hotzari aurre egiteko, adibidez, elastiko termikoak, transpiragarriak direnak. Gorputzaren goiko aldea hiru geruzaz (barruko elastikoa, blusa edo alkandora eta artilezko jertsea) ireki daiteke; behekoari, berriz, bi geruza (emakumearen kasuan leotardoak dituzten prakak edo galtzak), eta galtzak, berriz, gizonezkoen kasuan, galtzontzilo luzeak berreskuratzen dira.\nEtxearen edo beste leku itxi baten eta kanpoaldearen arteko tenperatura-aldaketa bortitzak saihestea komeni da; izan ere, hotzeriaren alde egiteaz gain, infartua areagotu egiten dute, Bihotzaren Espainiako Fundazioaren arabera. Hainbat geruza janztea oso garrantzitsua da, kalera ateratzean, beroki on batekin estaltzea bezain garrantzitsua baita muturreko hotzetan. Tenperatura baxuen aurrean, txanoa funtsezkoa da; izan ere, beroa burutik galtzen da, eta, eramatean, gorputzaren beroa gehiago banatzen du organismoak. Bufandak ere erabakigarriak dira eztarria eta hotzerako arnasbideak babesteko, batez ere, metroko edo autobus bateko ahoa ateratzean.\nHotzeriari eta gripeari aurre egitea\nHotzeria eta gripea oso infekzio-infekzio kutsakorrak dira; hori saihesteko, doministiku egitean, ahoa edo sudurra estali behar dira, eta erabili eta botatzeko musuzapiak erabili; eskuak maiz garbitu, eta arrisku-talde baten barruan badago, gripearen txertoa jarri.\nGizarte horrek berak gomendatzen du, gripetik edo hotzeriatik gaixotu ondoren, dieta likidoa edo biguna egitea barazki saldekin, arrainarekin, fruta-zukuekin edo erraz digestioko pureekin. Maiz edan behar da gorputza deshidratatu ez dadin, sukarra eta izerdia direla medio, baina ez da erre behar, eta infusioak edo edari estimulagarriak hartu behar dira, tea edo kafea, edari alkoholdunak, etab. Atseden hartu behar da, atmosfera hezea mantendu eta sudur-tantak sudurraren lehortasunaren aurrean lurrunak egin (errinorrea). Adituek gogorarazten dutenez, birus batek eragiten ditu bi gaitz horiek, eta antibiotikoak ez dira botika egokiak.\nHoztea eta hotzeria\nGaztelaniazko “hotzeria” terminoa “re” eta “esfriar” hitzetik dator, eta, aldi berean, hozte horrek hozte esan nahi du, Gaztelaniaren Errege Akademiaren Hiztegiaren arabera (DRAE). Hoztearen eta hotzeriaren arteko erlazioa hain da estua, ezen DRAek sinonimoak baititu. Erresuma Batuan, adibidez, cold hitza erabiltzen hasi zen, hotzeriaren sintomekin duen lotura dela eta, 2005ean The Journal of Infectious Disenases aldizkarian argitaratutako artikulu baten arabera.\nberoki berokuntza frío-eu gripe-eu hotzeria hozte invierno-eu katarro


EAJrekin lanean jarraitzeko prest azaldu da gobernu taldea : Oarsoaldeko Hitza\nEAJrekin "lanean jarraitzeko prest" azaldu da gobernu taldea\nEAJrekin akordiora heltzeko puntuan izan zirela ordenantza fiskalen harira esan dute EH Bildu eta Errenteria Irabazizek\nAstearteko plenoaren irudi bat.\nAstearteko plenoan gobernu taldearen ordenantza fiskalen proposamenak aurrera eginda, tasa eta zerga ia guztiek izoztuta jarraituko duela jakinarazi dute EH Bilduk eta Errenteria Irabazizek, “2011. urtetik egiten ari garen esfortzuri jarraipena emango diogu beraz, eta hobari batzuk ere onartu dira hainbat esparrutan”. Ordenantza fiskalen harira, EAJrekn adostasunera heltzeko zorian izan zela esan du gobernu taldeak, eta tade horrena izan zela oposizio taldeek aurkeztu zituzten proposamenen artean “errealista bakarra” erantsi du.\nHarago jo du, eta alderdi jeltzalearen proposamenen artean, “lanerako garrantzitsuak” diren gaiak zirela nabarmenduta batzuk teknikoki bideraezinak zirela gaineratu du gobernu taldeak, “beste batzuk, berriz, nahiz eta helburu bera izan, udal onek martxan jarri dituen politikak EAJk proposatutakoen bestelakoak izan dira, hutsik dauden etxebizitzak merkaturatzearen gaineko politikak, besteak beste”.\nOrdenantza fiskalen gaian adostasun globala posible izan ez bada ere, EAJrekin lan egiten jarraitzeko asmoa azaldu du gobernu taldeak, “aurrekontuan edo beste nolabait egindako proposamenetako batzuk aurrera atera ahal izateko”.


Udaleko osoko bilkuran zazpi mozioetatik lau aho batez onartu dituzte | Herribizia\nErrenteriako Udalak atzo egindako osoko bilkuran zazpi mozio aurkeztu zituzten talde politikoek eta hauetatik lau aho batez onartu zituzten, kontrako botorik gabe. Julen Mendoza alkateak adierazi zuenez, horrelako adostasun maila positiboa da eta normalizazio politikoarentzako mesedegarria.\nGai ordenari jarraiki, Errenteriako Udalaren Ingurumenaren Aholku Kontseiluaren Udal Araudiaren hasierako onarpenerako proposamenari heldu zioten lehenik. Honela, herritarren partehartzea bermatuko duen Kontseilua martxan jarriko da. Jose Manuel Ferradas Errenteriako Ezkerra-ren (EE) ordezkariak ingurumenaren aldeko “pausu garrantzitsua” zela esan zuen. PSE eta Bildu “pozik” azaldu ziren erabaki honekin, Juan Carlos Merino PSE-ko ordezkariak kontuari “gehiegizko larritasuna” eman zaiola adierazi bazuen ere. Proposamena aho batez izan zen onartua.\nJarraian, Gipuzkoako Lurralde Historikoko garraio publikoko tarifak bateratzeko sistema ezartzearren Lankidetzarako Protokolo Orokorra bozkatu zuten. Honetan ere aho batezkoa izan zen onarpena, eta “poztasunez” hartu zuten erabakia PSE-k nahiz Bilduk.\nBirziklatze eta Hondakinen kudeaketen inguruan PSE-k mozioa aurkeztu zuen, eta garbi utzi nahi izan zuten Atez atekoaren kontrako euren iritzia: “garestiagoa, zikinagoa eta deserosoagoa baita”. PP-k bat egin zuen ideia honekin, “garestia” dela azpimarratuz. PSE-ko ordezkariak partehartzea eta eztabaida irekia proposatu zituen gaiari heltzeko. EE-ko Jose Manuel Ferradasek adierazi zuen ez dutela “martxan dauden zaborren kudeaktea ereduetatik bakarra baztertzen”, eta ados agertu zen prozesu partehartzailea abiatzearekin. Bildu ere bat etorri zen erabakia partehartzearen bidez hartzearekin, baina mozioak Atez atekoa politikoki erabili nahi zuela salatu zuen. Bozketan 11 aldeko izan ziren (PSE, PNV eta PP) eta 9 kontrako (Bildu eta EE).\nOndoren, PSE-k 2011ko Foru Funtsa Finantzatzeko aurreikusitako likidazio negatiboa itzultzeari buruzko mozioa aurkeztu zuen. Mozio honetan Foru Funtsari egin behar zaion ordainketa atzeratzea eskatzen da, Udalaren egoera ekonomiko kaxkarra dela eta. Juan Carlos Merinok azpimarratu zuenez, “Beste alderdiekin adostasuna lortze aldera gure mozioa egokitu egin dugu”. EAJ-ko Maite Peña gustura agertu zen “denen arteko adostasuna lortu delako”. Julen Mendoza alkateak ñabardura bat egin zuen, halere: “adostasun batera iristea ona izan da, baina garbi utzi behar da aurreikuspen ezak ekarri gaituela egoera honetara”. Aho batez onartu zen mozioa.\nErrenteriako Ezkerrak eta Bilduk mozioa aurkeztu zuten Santa Maria de Garoñako Zentral Nuklearra ixteko eskatuz. Ferradasek adierazi zuen “segurtasun kontua” dela. EAJ-k zenbait hobekuntza egin zizkion mozioari, eta PSE-k hala aitortu zion. Bildutik, Luisma Diez-ek galdetu zuen nori egiten zion onura Garoñako Zentrala irekita mantentzeak. “Lehen aldia litzateke munduan horrelako zentral batek 43 urte baino gehiago irauten duela martxan. Garoñakoa 50 urtez eduki nahi dute. Industria Nuklearra da egoera hau interesatzen zaion bakarra”, salatu zuen. Mozioak aldeko 19 boto izan zituen (Bildu, PSE, EAJ eta EE) eta abstentzio 1 (PP).\nHurrengo mozioa amiantoaren biktimen ingurukoa izan zen. Ferradasek azpimarratu zuen “Osalanen arabera 5.000 biktima daude EAEn, guztira 155 pertsona hil dira, eta horietatik bat Errenterian, joan den abenduan bertan”. Merinok adierazi zuen “gai honen inguruan kontzientzia handienetakoa duen herria” garela. Aho batez onartu zen mozio hau ere.\nMoziorik luze eta eztabaidatuena EEk eta Bilduk Gipuzkoako Azpiegitura Handien inguruan aurkeztu zutena izan zen. Bere baitan 23 talde biltzen dituen “AHT ez!” ekimeneko kideek hartu zuten hitza. Obrak gelditzeko eta otsailaren 4ko manifestaziora joateko deia egin zuten. EE-k azaldu zuenez, “hausnartzeko unea da, eta gai honetan hiritarrei hitza ematekoa”. PP-ren iritziz, “obra handiak beharrezkoak dira”. Maite Peñak, EAJ-ko ordezkariak esan zuen “azpiegitura handiak ekonomia eta hiritarren bizi-baldintzak hobetzeko direla. Honek gizarte lehiakorragoa izatera garamatza.” Merinoren hitzetan “Jada nahikoa eztabaidatu da gai hauen inguruan. Ezin dugu dena gelditu orain, azpiegiturak ez dira berez txarrak”. Luisma Diez-ek, Bilduren izenean, adierazi zuen “lurralde antolaketa honek ez diela herritarren beharrei erantzuten”. PSE-k birziklatzeari buruz eztabaidatu nahi duela baina azpiegitura handiei buruz ez, eta hori “kontraesana” dela azpimarratu zuen Diezek. “Ez zaio eztabaidari beldurrik izan behar”, nabarmendu zuen. Mozioak 9 aldeko boto izan zituen (Bildu eta EE) eta 11 kontrako (PSE, EAJ, PP).\nAHT ez! Ekimeneko kideek berriz hartu zuten hitza gizarte mailako eztabaidarik egin ez dela salatzeko, eta adierazi zuten “Espainian inon baino abiadura handiko tren gehiago daude, eta inon baino krisi handiagoa”. AHTa egiten hil diren bost langileak ere gogoan izan zituzten.\nHurrengoa PSEk eta Bilduk Kutxabankeko ordezkaritzaren inguruan aurkeztu zutena izan zen. Bi alderdiok Kutxa eta Gipuzkoarren interesen alde egin zuten, eta ordezkaritza errealitatera egokitzeko eskatu zuten. EE-k Kutxen “bankarizatzea” salatu zuen. Maite Peñak akordioa “irekia” dela esan zuen, eta “pena dela profesionalak eskatzen diren lekuan, horrela politizatu izana kontua”. Horrela, mozio alternatiboa aurkeztu zuen. Bi mozio bozkatu ziren, beraz. Lehenengoak, EAJren mozio alternatiboak, PP-ren babesa jaso zuen, eta guztira 4 boto alde, 8 kontra (Bildu) eta 8 abstentzio (PSE eta EE). PSE eta Bilduren mozio nagusiak, berriz, 15 boto jaso zituen alde (Bildu eta PSE) , 4 kontra (EAJ eta PP) eta abstentzio 1 (EE).\nJarraian, PSE-k haur bahituen inguruan aurkeztu zuen mozioa aho batez onartu zen. Azkenik, Jose Manuel Ferradasek etxea galtzear den errenteriar baten kasua aipatu zuen. “Kutxak duela hilabete agindu zuen bere kasua argituko zuela, baina hilabete pasa da eta ez dute ezer erantzun. Herriko alkateari eskatzen diogu gaiaren inguruan zerbait egiteko”. Julen Mendoza alkateak argitu zuen zenbait gestio egin dituztela jadanik eta gehiago egiteko konpromisoa hartu zuen.\nIluntzeko zortziak jo berritan amaitu zen Udal Batzarra, guztira ordu t’erdiko iraupena izan zuena. Aipatu beharrekoa da Jose Maria Herzog PP-ko zinegotziak ez zuela azaltzerik izan.


“Ideiak eta proposamenak aurkezteko aukera ematea” eskatu dio EH Bilduk Amurrioko Udal Gobernuari - Amurrio - Aiaraldea.eus\n“Ideiak eta proposamenak aurkezteko aukera ematea” eskatu dio EH Bilduk Amurrioko Udal Gobernuari\nJulen Solaun Martinez 2020-05-30 07:00\nIñaki Ibarluzea EH Bilduko bozeramailea, artxibo irudi batean. / Aiaraldea.eus\nOsasun krisiak iraun bitartean “erabaki guztiak alde bakarretik” hartu direla kritikatu du opozisioko taldeak.\nEAJren gobernu taldearen gestioa kritikatu du Amurrioko EH Bilduk, “talde guztiei ideiak eta proposamenak aurkezteko aukera” eman beharko zitzaiela argudiatuta. Ohar batean adierazi dutenez, martxoaren 13an eskatu zuten lehenbiziko aldiz COVID-19ak sortutako krisiari aurre egiteko akordiorako mahai baten sortzea, baina aste honetara arte ez dute alkatetzatik erantzunik jaso.\nHortaz, “erabaki guztiak alde bakartasunez” hartu izana leporatu dio EAJri Iñaki Ibarluzea bozeramaileak. Era berean, udal gobernutik hartutako erabaki batzuen berri sare sozialen bidez izan dutela gehitu dute opozisioko taldeko kideek. Azkenik, amurrioarren ongizatearen alde lanean arituko direla adierazi dute: “Herritarren alde lan egiten jarraituko dugu, hori izan da beti gure konpromisoa eta hala izaten jarraituko du”.


AutoCAD Civil 3D, puntuak kanpoko datu-basetik inportatu - Geofumadas\nMezu honetan datuak kanpoko datu-base batetik nola inportatu ikusiko dugu, nahiz eta puntu gehigarri batzuk kontuan hartu beharko ditugun puntuen kudeaketan. Civil 3D tutorial batek dakarren adibidean oinarrituko gara, points-1.dwg eta points.mdb fitxategiak erabiliz, amaieran deskargatzeko estekak daude.\nHonen helburua Civil 3D-k inportatzen ditugun puntuak nola gordeko dituen, non gordeko diren eta datu-basetik zein irizpideren arabera aukeratuko dituen konfiguratzea da. Datu basea irekitzen badugu, y, x, z koordenatuetatik aparte deskribapen eremuak (DSC) puntu mota jasotzen duela ikusiko dugu, beraz puntu horiek iragazi ahal izatea nahi dugu.\nLehenik eta behin ariketa honetarako konfiguratutako geruzak dituen point-1.dwg fitxategia irekitzen dugu. Orain tresnen espazioan, "ezarpenak" fitxan, "Deskribapen tekla multzoak" hautatuko dugu eta eskuineko botoiarekin klik egin eta "berria" aukeratuko dugu.\nHonek panela irekitzen du, multzoaren izena jarriko dugu, eta horri izena eta deskribapena emango dizkiogu.\n"Ekaitza" izena eta "ekaitza kontrolatzeko puntuak" deskribapena erabiltzen ari naiz. Gero "onartu" egiten dugu.\nOrain definitu nola Civil 3D iragazkia kudeatuko du bai datuak inportatzeko eta gordetako geruza hautatzeko.\nMultzoa zabaldu dugu, egin klik eskuineko botoiaz eta hautatu "Editatu gakoak", horri esker panoramika moduaren propietateak ikusteko.\nHemen, bi kodeak gehituko ditugu, POND * deitzen den lehenengoak, hemen geruza V-NODE-STRM hautatuko dugu.\neta beste MHST *, formatua STORM MH aldatzen baduzu bigarren kasuan, hori dela bere lehen labela izango litzateke, baina $ bezala uztea baino ez *, beraz deskribapen osoa dator, eta beti geruza berean esan nahi du.\nHorrek esan nahi du deskribapena POND edo MHST-rekin hasten den edozein puntu eta ondoren edozein pertsonaiarekin bildutakoa sartuko dela. Gogoan izan prozesu honek "maiuskulak eta minuskulak bereizten dituela", minuskulak eta minuskulak bereizten dituela esan nahi du.\nBi kasuetan, estiloa eta etiketa estiloa desgaituta daude. Talde puntuko mailan kontrolatzeko, hurrengo gauza egingo dugu.\nAmaitzeko, gezi berdea eskuineko izkinan hautatu dugu konfigurazioa gordetzeko.\n2. Sortu puntuak\nOrain interesatzen zaiguna da inportatutako puntuak multzokatuta egotea, kasu honetan datu basean duten ezaugarri baten arabera. Horretarako, "prospektorea" fitxara joango gara eta puntu taldeen aukeran eskuineko botoiarekin klikatuko dugu, "berria" hautatuta.\nSortu dezagun lehenik "ekaitzezko zuloak" deituko dugun taldea eta puntu eta etiketen estiloa Standard gisa utziko dugu. Ondoren, partidu iragazkian (Desc Matching gordinak) MHST * aukeratuko dugu, hau duten puntu guztiak lortuko lirateke Bere deskribapenean talde honetara joango ziren.\nBigarren taldea "Atxiloketa" deituko dugunean POND * iragazkia utziko dugu, Standard beti puntu eta etiketaren estiloa utziz, nahiz eta azken hau aldi berean "_All Puntuak" izeneko taldea izan daiteke.\nJakina, Query Builder fitxan ikusten badugu, hau SQL-en hautatu duguna da, hau da, kode hori masterizatu duen norbaitek gauzak konplexuagoak izan ditzakeela esan nahi du.\n3. Inportatu puntuetatik datu-basetik\nEgin dugun gauzarik zailena, gaur egun zer gertatzen da horiek inportatzea da.\nBeti arakatzailearen fitxan, hautatu Puntadak saguaren eskuineko botoiarekin eta aukeratu "Sortu".\nAukera desberdineko panela bistaratzen da; kasu honetan, eskuin muturrean dagoen puntua inportatzeko erabiliko dugu. Aukeratu ondoren, eskatu iezaguzu\nBeharrezkoa da formatuan beste datuen inportazio aukerak hautatzea, esate baterako, koma, espazio eta puntu ordenako bereizitako testua, x, y, z\nHemen aukeratzen dugu inportazioa kanpoko datu-base batetik ateratzea eta ondoren datu-basearen bidea hautatuko dugu. Beheko alternatibak hautatu gabe uzten ditugu, orduan ados.\nAzken emaitza bistaratzeko egin klik eskuineko botoiaz "_atarrak" eta zooma puntuen ikuspegi osoari aukeratuz.\nSaguarekin puntuetan zehar mugitzen zarenean, tresna-puntak puntuaren propietateak erakusten ditu, kontuan hartu beharra daukazu eskuineko klikatu behar den puntu talde bakoitzean eta hautatu propietateak, hautapen harridura batekin horia den ikonoaren kasuan. Eguneratzeko aukera.\nAriketa egiteko hemen deskarga dezakezu dwg fitxategia inportatutako puntuekin.\nBerriro egin nahi baduzu, dauden puntu guztiak ezabatu ditzakezu berriro inportatzeko ariketa honetako urratsak jarraituz.\n3D zibila dwg\naurreko Post«Aurrekoa Netbook bat probatzen CAD / GIS\nNext Post Nola sortu kontzeptuak AutoCAD Civil 3DrekinHurrengo »\n13 erantzun "AutoCAD Civil 3D, inportatu puntuak kanpoko datu basetik"\nEzin ditut goiko puntuak inportatu. autodo zibilean eta grafikoan, eta sendoa da bolumena aurkitzea lagun dezakezula\nEz daukagu erabilgarri.\nKaixo, zer gertatzen da? Baliteke .mdb datu-basearen formatua praktikatzeko eskatzea. Eskerrik asko.\ntutoretza esker, orain blokeak nire marrazki geratzen inporta dudan bezala, hau da Acad lur gakoak bloke geltokiak zutoinak zuhaitzak bezala inportatu siven duzu, azkenik, eskertzen lankidetza tema.si honetan ezin 3d zibilez egin eta zer da prozedura.\nAzaldu bada NOLA LABEL estilo lehenetsia, TOCA ME ere, betiere CONFUGURARLOS IMPORTO POINTS uzteko.\nIZANGO DIRA IZANGO DUZU.\nEskerrik asko aurrerantzean\ng! Eskerrik asko zure ekarpenagatik. Oso baliagarria izan da\nBeno, ideiarik ez dago zer gerta daitekeen. Izan liteke formatua ez dela zenbakiak bezain karaktereak, baina ez dela arazo bat izan behar.\nEskerrik asko KUTSADURA ILUSTRATZAILEA\nEskerrik asko tutoreari esker ona da, baina arazoei irtenbidea ematen diegunean datu horiek inportatzen badituzu, kontaktatzen nau ez dudala edo fitxategia kaltetuta geratzen denik, eskerrik asko niri laguntzeko eta ez dudala zerbait gaizki egiten ari.\nEskerrik asko ekarpen horiei!\nEz da beharrezkoa, kasu hori Land Desktop-k softdetaren zerbaiti hertsatzen zaionetik, irizpideak gordetzen dituen datu-basea egon behar luke eta proiektu irekirik ez zegoen bitartean ezinezkoa zen lan egitea.\nZibilaren kasuan, datu-base batera lotu daitekeen arren, mapan xml bezalako ezaugarriak gorde ditzakezu.\nLehenik eta behin eskerrik asko zure orrialdean ematen duzun irakaskuntzarengatik eta lurreko mahaian ez bezalako 3d zalantza zibila ez da beharrezkoa proiektu batekin lotzeko.\nEskerrik asko Masterra, laguntzarekin jarraitu nuen, azaleko profil gisa, etab.


Miriam Municio. Urriak 20.\n20 Urria 2011\nGreziako ekonomia erabat suntsituta dago. Grezia kiebran dagoen ala ez eztabaidatzea erabat zentzugabea da; benetan kiebran baitago. Potentzia europarrentzako, bereziki Alemaniarentzako, ataka hauxe da: “erreskatea” luzatu ala ez luzatu eta nola egin beren bankuen mesedetan. Munduko krisi ekonomikoaren, Greziako kapitalismoaren...\nVictor Taibo. Abuztuak 25.\nBritainia Handian azken hamarkadetako iskanbila handiena bizi ondoren, David Cameronek parlamentuan azaldu zuen eta zela “pobreziaren arazoa, kulturarena eta erantzunkizunarena” baizik. Ideia hau behin eta berriz azaldu dute politikariek eta komunikabideek azken egunetan. Iskabila hauek guztiak kapitalismoaren krisiarekin...\nAna Sanjuan. Uztailak 18.\n18 Uztaila 2011\nDuela hamahiru aste iritsi ziren toriak boterera Britainia Handian. Gobernuan zeudela hartu zuten lehen neurria inoizko herstura planik eta murrizketa sozial handiena onartzea izan zen. Orduz geroztik, sektore publikoko 143.000 lanpostu gutxitu dira eta 100.000 langile publikori baino gehiagori kontratu berria inposatu zitzaien, baldintza...\nIragan den maiatzean Italian egindako udal hauteskundeetan ezkerrerako joera nabarmena ikusi zen. Gogor zigortu zen Berlusconiren eta bere aliatuen politika. Italiarren eskuineranzko joera onartutzat duen sasi-analista batentzat edota harrokeriaz itsu zegoen protagonista berarentzat harrigarria izan badaiteke ere, krisi sakon honek...\nHauteskundeak Portugalen: sozialdemokraziaren porrot berria\nSantiago Freire. Ekainak 17\nKrisi ekonomiko sakonaren eta gero eta okerragoa den egoera sozialaren erdian, Portugalen ekainaren 5ean legebiltzarrerako hauteskundeak egin ziren. Abstentzioa handia izan zen eta eskuineko gobernua eratzea lortu da. Hauteskunde hauetan kolpe gogorra jasan du orain arte boterean egon den alderdi sozialistak (PS), botoen %28,05 lortu baitu,...\nPortugal amildegiaren ertzean: langileen eta gazteen mobilizazio jendetsuak\nSantiago Freire. Apirilak 7.\nPasa den martxoaren 12an, milaka eta milaka portugaldarrek Klabelinek Iraultzaz geroztik egin den mobilizazio handiena egin zuten. “Generaçao á rasca” (“Zabor belaunaldia”) gazte mugimenduak antolatu zuen manifestazio oso jendetsuak izan ziren: Lisboan 300.000, Oporton 80.000… Gazteak eta langileak...\nKrisia eta klase arteko borroka Europar Batasunean\nUrtzi Reguero. Martxoak 18.\n18 Martxoa 2011\nMundu mailako krisiak eragin duen efektu garrantzitsuenetakoa Europaren batasuna puntu kritiko batera eramatea izan da. 1999an euroaren ezarpena, ekonomiaren zabaltze fasean eta munduko eta Europako klase agintariarengan optimismoa zegoenean eman zen. Testuinguru honetan, interes ekonomiko eta politiko ezberdin eta askotan kontrajarria zuten...\nJordi Rosich eta Miriam Municio. Urtarrilak 13.\nMundu mailako krisi ekonomikoa areagotu duen eragile nagusietako bat Europaren batasun prozesua egoera kritiko batera eramatea izan da. 1999an euroa ezarri izanak ekonomiaren hedapena eta Europako eta munduko klase agintariaren optimismoa ekarri zituen. Testinguru honetan, interes ekonomiko eta politiko ezberdinak edota aurkakoak dituzten...\nMiriam Municio, azaroak 14\n14 Azaroa 2010\nEuropako Batasuneko krisia eta Europako Herrien Federazio Sozialistaren beharra\nIbon Artola. Uztailak 26.\n26 Uztaila 2010\nZer gertatzen ari da Europar Batasunean? Funtzionatuko al du Europako agintariek onartutako egonkortasun planak? Euro-zona hautsiko al da? Europako Batasunetik ateratzea al da, Sarkozyk Estatu frantziarrarekin mehatxatu bezala, langile klase frantziarraren edo beste estatu europar bateko langileen irtenbidea? Nola defenda daitezke langile...\nGrezia: kapitalisten planak atzera botatzeko programa iraultzailea behar da\nMiriam Municio. Ekainak 11.\nMaiatzaren 5ean aurtengo laugarren greba orokorra antolatu zen Grezian PASOKen gobernuak aurkeztutako herstura planari erantzuna emateko. Greziako gobernuak 30.000 milioi murriztu nahi ditu hiru urtetan plan honekin, eta horren truke Europako Batasunak eta FMIak 110.000 milioi euroko erreskate fondoa emango die, estatu greziarrak dituen...


Atsedena asteburu honetan lehenengo taldearentzako - Ordizia Rugby\nARGAZKIA: Jesus Mari Salamanca\nEspainiako selekzioak eta Georgiak jokatu behar duten partidua dela eta, lehenengo taldeak atsedena hartuko du, Goierriko agenda rugbistikoan Ordizia Rugby Elkarteko beste ekipoei protagonismoa utziz.\n23 urtez azpikoa Bartzelona F.Cren aurka arituko da igandean, 11:00etan, Condal hirian. Pazosen taldekoak bi asteko geldialdi ligero baten ondoren ailegatu dira partidu honetara. Gogora dezagun Ordiziak jokatutako azken partidan 33-6 partidu irmo baten bitartez irabazi ziola Altamiran U.E. Santboianari, eta horrek sentsazio onak utzi zituen partida streaming bidez ikusten zuten zaleen artean. Heldu den erronkari aurre egiteko, misterrak, hasiera batean, jokalari zerrenda luzea du, anbizioarekin joateko aukera ematen diona. Gure mutilak hirugarren lekuan daude sailkapenea , F.C. Barcelonatik puntu batetara, eta aurrekoan garaitu zuten Santboianako taldetik, bitara. Beraz, argi dago talderik badagoela positiboan pentsatzeko.\n23 urtez azpikoak ez ezik, Arrasate-Ordizia senior mailako konbinatua ere arituko da Gernikaren aurka, larunbatean, 16:00etan, Urbietako zelaian, Bizkaian. Bi kluben arteko elkarlanaren orain arteko ondorioa taulako erdiko postuak izan dira. Hau, aste honetako etxetik kanpoko garaipenarekin konpon liteke.\nNeskek, pandemiak galarazten ez badu, seveneko partidoa jokatuko dute Eibarren, Unben, igandean, 12:00etan. Ea posible den oraingoan, aurreko astean partida bertan behera utzi behar izan baitzen.\nAsteburuko karteldegia 18 urtez azpikoen eta 16 urtez azpikoen partidekin itxiko dugu. Bi taldeek Altamiran jokatuko dute Gaztediren aurrean larunbatean, 12:00etan eta 10:30ean bigarrenek.\nGogoratu Errugbi Eskola berriz ere martxan dela, eta 9:30etik aurrera Altamiran entrenatuko duela.